Zlatko Vidačković

**Zlatko Vidačković** (Šibenik, 25. kolovoza 1972.), hrvatski je novinar, urednik, sveučilišni nastavnik i organizator filmskih festivala i programa.

## Biografija
Zlatko Vidačković u rodnom je Šibeniku završio srednju školu odgojno-obrazovne struke. Studirao je engleski i talijanski jezik i književnost na Filozofskom fakultetu u Zadru i novinarstvo na Fakultetu političkih znanosti u Zagrebu, gdje je stekao titulu magistra novinarstva. Doktorand je na doktorskom studiju informacijskih i komunikacijskih znanosti Filozofskog fakulteta u Zagrebu.

### Novinarski i urednički rad
Novinarstvom se bavi od 1998. Redovito objavljuje u *Jutarnjem listu* i *Globusu* do 2000. godine, kada postaje pomoćnik glavnog urednika novina za kulturu *Vijenac* zadužen za izvedbene umjetnosti i film. U *Vijencu* je objavio i više od dvije stotine opsežnih intervjua s istaknutim osobama iz kulturnog života Hrvatske. Nakon odlaska iz *Vijenca* 2008. inicijator je osnivanja i glavni urednik *Kulisa.eu*, internetskih novina za kulturu i izvedbene umjetnosti. Godine 2009. inicijator je osnivanja i urednik internetskog filmskog časopisa *Filmovi.hr*, a 2010. i inicijator osnivanja *Kazaliste.hr*, *Klasika.hr* i *Plesnascena.hr*, nastalih na temelju rubrika *Kulisa.eu*. Godine 2010. godine na poziv Upravnog odbora HDDU preuzima dužnost glavnog urednika časopisa Hrvatskog društva dramskih umjetnika *Hrvatsko glumište*. 
Bio je urednik knjiga Arsena Dedića *Hladni rat* u izdanju Nakladnog zavoda Matice hrvatske i *Zabranjena knjiga* u nakladi AGM-a, koja je izdana u 3 izdanja i osvojila prvu nagradu Kiklop za najbolju knjigu poezije 2004. godine.

### Filmskokritičarski rad
Filmskom kritikom bavi se od 2001. kao kolumnist časopisa *IQ*, a od iste godine surađuje s HRT-om kao recenzent filmova za redakciju Filmskog programa. Godine 2002. bio je urednik kinorepertoara u *Hrvatskom filmskom ljetopisu*. Od 2002. objavljuje kritike na filmskom portalu *hej.hr*, zatim na *tportal.hr* te na *net.hr* do 2011. godine. Filmske eseje i portrete objavljuje u časopisu *Hollywood*. Bio je autor emisije o filmu *Igra snova* na Hrvatskom katoličkom radiju 2004.
Od 2003. objavljuje filmske kritike u *Vjesniku*, u kojem je filmski kolumnist i dopisnik s najvećih međunarodnih filmskih festivala od 2005. do 2012., kada festivalske izvještaje piše za *Slobodnu Dalmaciju*, a 2013. s festivala izvještava za *tportal.hr* u kolumni *Filmski globetrotter*. U Vjesniku je objavio više od tisuću filmskih kritika i bio član žirija *Vjesnikove* filmske nagrade za životno djelo Krešo Golik (od 2005. do 2011.).

### Organizacija kulturnih programa i manifestacija
Organizacijom filmskih programa i manifestacija bavi se od 1988., kada pokreće Klub ljubitelja filma u Šibeniku s tjednim programom projekcija filmskih klasika i noviteta.  
Bio je predsjednik Hrvatskog društva filmskih kritičara u pet mandata, od 2003. do 2008. 
Za vrijeme njegova mandata HDFK je priznat od Ministarstva kulture i Hrvatske zajednice samostalnih umjetnika kao umjetnička strukovna udruga, objavljeno je nekoliko knjiga u izdanju HDFK, pokrenute nagrade Vjekoslav Majcen i Zlatni Oktavijan za životno djelo, objedinjene dvije hrvatske frakcije pri Međunarodnoj federaciji filmskih kritičara FIPRESCI te nakon dugogodišnje neaktivnosti ostvareno 28 sudjelovanja hrvatskih kritičara u žirijima FIPRESCI.      
Bio je prvi hrvatski član žirija Međunarodne kritike FIPRESCI festivala u Cannesu (2004.), San Franciscu (2005.) i Veneciji (2007.), a bio je i član FIPRESCI žirija na Berlinaleu (2006.).  
Potpredsjednik je FEDEORE – Federacije filmskih kritičara Europe i Mediterana od svibnja 2010. Potpredsjednik je međunarodne udruge filmskih novinara IPA (International Press Academy) sa sjedištem u Los Angelesu, koja dodjeljuje nagrade Sattelite Award, od 2014.

Godine 2003. u Matici hrvatskoj pokreće Scenu Strozzi, u okviru koje su monodramske predstave izvodili Pero Kvrgić (*Stari nostalgični šlageri*), Špiro Guberina (*Shakesprijada*), Marija Kohn (*Vremeplov*) i Dragan Despot (*Na rubu pameti*).

Godine 2004. urednik je festivalskih publikacija i koselektor Međunarodnog programa 51. Festivala igranog filma u Puli. Umjetnički je ravnatelj Festivala od studenog 2004. do veljače 2014. Za vrijeme njegovog mandata broj gledatelja povećan je s 18.000 na 78.000 čime je Festival postao najposjećenija kulturna manifestacija u Hrvatskoj, međunarodni program Europolis gostovanjima je proširen na Zagreb, Rijeku, Dubrovnik i Split, Pulu su između ostalih posjetili glumci Greta Scacchi, Christopher Lee i Ralph Fiennes te redatelj James Ivory, a Festival je 2013. ušao u program MEDIA Europske unije. Bio je scenarist, redatelj i producent programa svečanog otvaranja Festivala 2009., 2010. i 2011. godine.

Inicijator je i programski voditelj art-kina Metropolis u Muzeju suvremene umjetnosti u Zagrebu od pokretanja u rujnu 2010. Voditelj je grupe (network leader) pet hrvatskih kina koja je pod njegovim vodstvom primljena u članstvo Europa Cinemas (Metropolis, Art-kino Grič, Ljetno kino Tuškanac, Kinoteka Zlatna vrata Split, Kino Novska).
Od 2011. godine zamjenik je pročelnika Odjela za kazalište i film Matice hrvatske, u kojem inicira pokretanje filmoloških znanstvenih skupova. 
Inicijator je pokretanja i producent Dana europskog filma, koji se održavaju od 2102. godine.  
2013. godine bio je voditelj Filmskog programa Dubrovačkih ljetnih igara, koji je trajao rekordnih 45 dana i uključivao ciklus ekranizacija djela Oscara Wildea.

### Znanstveno-nastavni rad
Bio je predsjednik organizacijskog odbora te urednik zbornika znanstvenog skupa Matice hrvatske *60. godina Festivala igranog filma u Puli i hrvatski film* održanog u siječnju 2013.

Od ožujka 2013. predaje predmet Filmski festivali na Akademiji dramske umjetnosti Sveučilišta u Zagrebu.
Od ožujka 2014. predaje predmete Introduction to Croatian Cinema (za studente programa ERASMUS) i Film i društvo (u sklopu kolegija Suvremeni društveni sustavi III) na Veleučilištu VERN.

## Izvori
*Festival igranog filma u Puli - biografija umjetničkog ravnatelja 
*Hrvatsko društvo filmskih kritičara - izvješće o radu od 2003. do 2008. 
*Akademija dramske umjetnosti - vanjski suradnici

## Vanjske veze
* FEDEORA Federacija filmskih kritičara Europe i Mediterana
* Časopis Hrvatsko glumište
* Hrvatsko društvo filmskih kritičara